## Odluka Ustavnog suda Republike Hrvatske broj: U-IIIA-41871/2009 od 6. listopada 2010.

### NN 120/2010 (27.10.2010.), Odluka Ustavnog suda Republike Hrvatske broj: U-IIIA-41871/2009 od 6. listopada 2010.

USTAVNI SUD REPUBLIKE HRVATSKE

3141

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Nevenka Šernhorst, predsjednica Vijeća, te suci Marko Babić, Snježana Bagić, Slavica Banić, Mario Jelušić i Antun Palarić, članovi Vijeća, odlučujući o ustavnoj tužbi koju je podnio Š. T. & T. d.o.o. iz R., kojeg zastupa V. M. odvjetnik u R., na sjednici održanoj 6. listopada 2010. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revt-48/08 (predmet Trgovačkog suda u Zagrebu broj: P-3961/98) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, Š. T. & T. d.o.o. iz R. M. R. 2, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske u iznosu od 22.800,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je podnio 21. rujna 2009. Ustavnom sudu Republike Hrvatske ustavnu tužbu na temelju odredbe članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske, a radi dugotrajnosti parničnog postupka koji se vodio pred Trgovačkim sudom u Rijeci i Trgovačkim sudom u Zagrebu, zatim pred Visokim trgovačkim sudom Republike Hrvatske te se sada nalazi po reviziji pred Vrhovnim sudom Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Trgovačkog suda u Rijeci broj: P-429/97 (ranije Iv-433/97) i Trgovačkog suda u Zagrebu broj: P-3961/98, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Postupak je pokrenut 27. siječnja 1997. pred Trgovačkim sudom u Rijeci ovršnim prijedlogom na temelju vjerodostojne isprave ovrhovoditelja I. d.o.o. iz Z. protiv podnositelja kao ovršenika.

U razdoblju do 5. studenoga 1997. sud je 25. veljače 1997. donio rješenje o ovrsi broj: Iv-433/97 koje je povodom prigovora podnositelja stavljeno izvan snage te je postupak nastavljen kao povodom prigovora protiv platnog naloga.

U razdoblju nakon 5. studenoga 1997. na ročištu održanom 26. studenoga 1998. sud se rješenjem broj: P-429/97 oglasio mjesno nenadležnim te predmet ustupio Trgovačkom sudu u Zagrebu.

Spis je 30. studenoga 1998. zaprimljen kod Trgovačkog suda u Zagrebu te se vodio pod brojem P-3961/98.

Ročište je održano 15. ožujka 2000.

Podneskom od 15. ožujka 2000. podnositelj je podnio protutužbu.

Sljedeće ročište održano je 4. travnja 2000.

Dopisom od 22. listopada 2002. podnositelj je požurio postupanje suda.

Ročišta su održana 9. prosinca 2002., 11. veljače 2003., 12. ožujka 2003., 10. lipnja 2003. i 10. rujna 2003. kada je glavna rasprava zaključena.

Rješenjem broj: P-3961/98 od 11. rujna 2003. glavna je rasprava ponovno otvorena te je na ročištu održanom 3. veljače 2004. odlučeno da se daljnji dokazi neće provoditi.

Na ročištu održanom 16. veljače 2004. sud je objavio presudu broj: P-3961/98.

Visoki trgovački sud u Zagrebu je presudom broj: Pž-3233/04-4 od 18. rujna 2007. potvrdio prvostupanjsku presudu.

Predmet se povodom izjavljene revizije, od 25. ožujka 2008. nalazi na Vrhovnom sudu Republike Hrvatske gdje se vodi pod brojem Revt-48/08.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike Hrvatske.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 27. siječnja 1997. pred Trgovačkim sudom u Rijeci.

Duljina postupka uzima se u obzir od 5. studenoga 1997., kad je Zakonom o potvrđivanju stupila na snagu, u odnosu na Republiku Hrvatsku, Konvencija za zaštitu ljudskih prava i temeljnih sloboda i Protokoli broj: 1, 4, 6, 7 i 11 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst i 8/99. – ispravak, u daljnjem tekstu: Konvencija). Protokol broj 12 na snazi je u odnosu na Republiku Hrvatsku od 1. travnja 2005. (Zakon o potvrđivanju Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 14/02. i Objava o stupanju na snagu Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 9/05.), a Protokol broj 13 od 1. srpnja 2003. (Zakon o potvrđivanju Protokola broj 13 uz Konvenciju za zaštitu ljudskih prava i temeljnih sloboda, o ukidanju smrtne kazne u svim okolnostima, »Narodne novine – Međunarodni ugovori« broj 14/02. i Objava o stupanju na snagu Protokola broj 13 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 13/03.).

U članku 6. stavku 1. Konvencije jamči se svakome pravo da radi utvrđivanja njegovih prava i obveza građanske naravi ili u slučaju podizanja optužnice za kazneno djelo protiv njega zakonom ustanovljeni neovisni i nepristrani sud u razumnom roku ispita njegov slučaj.

U trenutku zaprimanja ustavne tužbe, predmet se po reviziji nalazio pred Vrhovnim sudom pod brojem: Revt-48/08.

U trenutku odlučivanja o ustavnoj tužbi Vrhovni sud nije odlučio o reviziji.

Stoga, Ustavni sud utvrđuje da je od pokretanja postupka do dana donošenja ove ustavnosudske odluke postupak u ovom predmetu trajao ukupno trinaest (13) godina, osam (8) mjeseci i devet (9) dana, a nakon stupanja na snagu Zakona o potvrđivanju Konvencije pa do dana donošenja ove ustavnosudske odluke postupak je trajao dvanaest (12) godina, jedanaest (11) mjeseci i jedan (1) dan.

4.2. POSTUPANJE NADLEŽNOG SUDA

U pravno relevantnom razdoblju postupak se vodio kod Trgovačkog suda u Rijeci koji se 26. studenoga 1998. rješenjem broj: P-429/97 oglasio mjesno nenadležnim te predmet ustupio Trgovačkom sudu u Zagrebu.

Trgovački sud u Zagrebu je održao devet ročišta za glavnu raspravu te 16. veljače 2004. donio presudu broj: P-3961/98. Taj sud bio je neaktivan u razdoblju od 4. travnja 2000. do 9. prosinca 2002., dakle dvije godine, osam mjeseci i pet dana.

Visoki trgovački sud u Zagrebu je presudom broj: Pž-3233/04-4 od 18. rujna 2007. potvrdio prvostupanjsku presudu, a predmet se povodom izjavljene revizije, od 25. ožujka 2008. nalazi na Vrhovnom sudu Republike Hrvatske gdje se vodi pod brojem Revt-48/08.

4.3. PONAŠANJE PODNOSITELJA USTAVNE TUŽBE (TUŽENIKA U PARNIČNOM POSTUPKU)

Podnositelj ustavne tužbe, kao tuženik u parničnom postupku, nije pridonio duljini trajanja postupka.

4.4. SLOŽENOST SUDSKOG PREDMETA

Iz dosadašnjeg tijeka postupka ne proizlazi da se u konkretnom slučaju radi o složenijem predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju više od dvanaest godina, odnosno ukupno više od trinaest godina. Imajući u vidu neaktivnost i neučinkovito postupanje sudova kao i činjenicu da postupak još uvijek nije okončan, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-41871/2009
Zagreb, 6. listopada 2010.

USTAVNI SUD REPUBLIKE HRVATSKE

Predsjednica Vijeća
mr. sc. Nevenka Šernhorst, v. r.

Odluka, NN 120/2010-3141